Papersnake/gushiwen huggingface dataset:
次韵赠陈后冈
唐顺之（明代）

昔日京华古，同君直玉庐。蛾眉宁见妒，樗散自知疏。

佩印紫薇署，垂纶沧海鱼。为农吾已矣，作吏子何如。
送君御宪佥治兵甘州 其四
袁宏道（明代）

宝剑犀弓大羽囊，军中聊作健儿装。一函云卷天骄檄，十里风吹侍史香。

朗月澄江真快士，修髯白面旧仙郎。也知陶侃无高韵，谢却樗蒲与老庄。
沁园春　　赠柳敬亭 云间张青雕从中州南还，索调寿母
吴伟业（清代）

极目中原，慷慨平生，浊醪一杯。念高堂老母，桓釐志行，穷途游念，仲蔚蒿莱。

雅负经纶，文章小技，三尺遗孤何壮哉。辞家久，到燕南赵北，赤日黄埃。

吾徒造物安排。且布袜青鞋归去来。有莼羹鲈鲙，能供蔬膳，鱼村蟹舍，可葺茅斋。

贫贱安亲，诗书养志，世上机云少弃才。成名后，把怀清筑起，百岁高台。
日蚀
梅尧臣（宋代）

赫赫初出咸池中，浴光洗迹生天东。
不觉有物来晦昧，团团一天如顽铜。
前时虾蟆食尔妃，天下戢戢无有忠。
责骂四方谁胆大，仰头愤愤唯卢仝。
欲持寸刃去其害，气力虽有天难通。
是时了无毫芒益，徒有文字辩且雄。
仝死於今百余载，日月几度遭遮蒙。
有人见之如不见，谁肯开口咨天公。
老鸦居处已自稳，三足鼎峙何乖慵。
而今有觜不能噪，而今有爪不能攻。
任看怪物瞖天眼，方且省事保尔躬。
日月与物固无恶，应由此鸟招祸凶。
吾意仿佛料此鸟，定亦闪避离日宫。
安逢后羿不乖暴，直与审慤弯强弓。
射此贾怨鸟，以谢毒恶虫。
二曜各安次，灾害无由逢。
南不尤赤鸟，东不诮苍龙。
北龟勿吐气，西虎勿啸风。
五行不汩陈，虞舜生重瞳。
我今作此诗，可与仝比功。
送苏主簿赴偃师
张九龄（唐代）

我与文雄别，胡然邑吏归。贤人安下位，鸷鸟欲卑飞。

激节轻华冕，移官殉彩衣。羡君行乐处，从此拜庭闱。
读直道陈公祚遗事
李梦阳（明代）

上主能容直，当言敢顾身。累朝传谏劄，万死作归人。

古庙秾花晚，孤坟劲草春。从来汨没士，特笔在词臣。
句
俞伟（宋代）

笠泽渔帆翠叶轻，洞庭山色青螺小。
书叹七首
戴表元（宋代）

苏州米空熟，越州人不来。
缓急托远婚，不如傍蒿莱。
蒿莱在篱落，为人障浮埃。
生女属他人，生男尚婴孩。
从何得饘粥，作此聊自咳。
以茶寄宋君仪有诗见答和之
吕陶（宋代）

九峰之民多种茶，山村栉比千万家。朝脯伏腊皆仰此，累岁凭恃为生涯。

一朝使者忽禁榷，振举法令摇三巴。锥刀尽毫发，鞭朴过网罝。

悲哉西南人，生长逢勋华。垂髫以来至白首，未识此事徒忧嗟。

议欲伐茗荈，不如植禾麻。一花五出最为早，焙户常于火前造。

春来畏罪不敢言，芽甲任随黄叶老。安得仙崖凝露膏，寄与交朋叙勤好。

广平先生风格清，坐听万事心无营。日高睡觉懒慵起，不欲世态昏瞳睛。

诚宜玉筒摘佳品，或向武夷搜早英。汲将楚谷水，就取石鼎烹。

可以助君淳深幽寂之道味，高古平淡之诗情。小方片甲洎觜翼，凡下不足论芳馨。

西湖所采者，抑亦传虚名。不执符移往，不由关市征。

而乃辄赠遗，岂非干典刑。高贤接物自无间，野夫得以芹为诚。

长谣三百言，重报不称轻。文锦方能致珠琲，木瓜安敢邀瑰琼。

再拜捧嘉贶，读之如宠惊。感君裁诗误题品，劝君避患宜详审。

平日视世途，孤心已寒凛。坐逢俗客不须尝，亦恐持之为冒禁。
同潘孔时饮总宜园孔时出宝晋帖呼道人箫次日
陈鉴之（宋代）

六桥秋新宜醉吟，举杯共听岩鹤音。
危亭三面老竹也，宝晋数帖清人心。
凉蝉不敢喧夕曛，洞箫声绕山腰云。
摇摇归艇水纹裂，山紫天青河汉白。
想君独立对空阔，一鹭毛寒藕花月。
同前赋附归云之曲
乔潭（唐代）

归云之状兮不一，归云之趣兮难俦。云不以朝脯而异赏，士不以前后而异求。

诚在位之如是，知夫鸿渐之高秋。
和宪使张郎中
程公许（宋代）

四海一奇男，象贤真柬之。
绣斧外执法，滞淹犹在斯。
冰壑栋梁具，凤梭云锦机。
粉省趋含香，玺书啬封泥。
生平方寸丹，云端双阙齐。
小试川楫手，晒纲庐中矶。
以道拯世溺，先事防繻袽。
三江昔怒号，一席今沦漪。
平波净縠浪，祥风浃瑶池。
八极汇涛澜，四顾蛟涎危。
孰能戒给楫，重与歌平夷。
车遥遥
梁寅（元代）

车遥遥，江上路。知君心与江水东，水可停流车不驻。

出门望风沙，碧云在天涯。少年万里志，那思早还家。

落花纷纷沾绮疏，春来春去伤离居。丈夫官慕执金吾，敢云富贵非良图。

托身自误不自怨，惟愿羊肠九折无摧车。
封泰山乐章·雍和
佚名（唐代）

俎豆有馥，粢盛洁丰。
亦有和羹，既戒既平。
钟鼓管磬，肃唱和鸣。
皇皇后祖，来我思成。
张老借东轩昼睡
周紫芝（宋代）

谁言知处是闲愁，一入华胥万事休。借得东轩还宿愿，何须云梦泽南州。
人日侍家慈过南园
潘光统（明代）

家园欢赏处，卉木正欣然。节序逢人日，生全荷母天。

赁舂非庑下，戏綵且堂前。岂薄毛生檄，儿孙解种田。
寄远其二
李白（唐代）

青楼何所在。
乃在碧云中。
宝镜挂秋水。
罗衣轻春风。
新妆坐落日。
怅望金屏空。
念此送短书。
愿同双飞鸿。
赠章仇将军
孟郊（唐代）

将军不夸剑，才气为英雄。五岳拽力内，百川倾意中。

本立谁敢拔，飞文自难穷。前时天地翻，已有扶正功。
凤凰台上忆吹箫 忆旧
王夫之（明代）

楚塞天遥，漓江雨冷，烟云湿透征衣。指数峰残雪，候雁先归。

堪叹生生死死，今生事、莫遣心违。家山里，一枝栖稳，碧草春肥。

依依。旧家枝叶，梦不到岘山，风雪霏微。念镜中霜鬓，人老渔矶。

指点棠梨春雨，犹应化、白蝶双飞。孤飞也，寒烟幂䍥，镫火荆扉。
炖煌西
洪亮吉（清代）

炖煌西，白骨撑。日月飞不进，鬼火欲与天争青。朝行暮行不见影，鬼声西来落空井。

魑魅耶，魍魉耶，丛丛细草生枯骸。枯骸欲歌人欲哭，炖煌之西且裹足。
故太恭人董氏挽词五首
杨万里（宋代）

亲见卿为月，频移使者星。
藻虚南涧碧，萱落北堂青。
遗下新褕狄，空传训宁馨。
又孙还又子，王树满阶庭。
游东龛岩赋十景诗 其七 铜环鲤
唐文凤（明代）

放生湖中有金鲤，身带铜环弄清泚。年多变态神化龙，三十六鳞云气起。

已能济世成甘霖，令公涵育恩泽深。白波茫茫不复见，千年空负琴高心。
晚牧图 其一
钱宰（明代）

牧牛儿，日日饭牛在牛下。春草青青秋草黄，牛背夕阳长在野。

幡然应聘力田科，不复骑牛学骑马。
田家
司马光（宋代）

未塞豪人夺，何言公赋收。皇心虽恻隐，蓬户或焦愁。

为吏空多禄，无人能此忧。知君坐公府，佗日富民侯。
感遇十首次韵和黄著作鲁直以将穷山海迹胜绝
晁补之（宋代）

鼓吹出西羌，光华动眉额。
鞑橐望酒泉，面有可怜色。
念身匪兕虎，少日四方迹。
百计等画蛇，老大悲故国。
戏呈魏评事 其三
徐积（宋代）

紫府瑶关夜更深，阿谁閒醉洞中春。呼童去问烟霞事，只见桃花不见人。
寒食
李廌（宋代）

千株蜜炬出严闉，走马天街赐近臣。我亦茅檐自钻燧，煨针烧艾检铜人。
哲宗发皇后册宝三首
佚名（隋代）

既登乃依，如日之升。
有严有翼，丕相丕承。
天作之合，家邦其兴。
朱芇斯星，子孙绳绳。
一斛珠
周密（宋代）

忆忆忆忆。宫罗褶褶消金色。吹花有尽情无极。泪滴空帘，香润花枝湿。
春愁浩荡湘波窄。红兰梦绕江南北。燕莺都是东风客。移尽庭阴，风老杏花白。
和岑岩起见寄三绝 其一
韦骧（宋代）

别来凡历几重山，又报兼途策马还。而我病躯方觉健，喜时觞酒助谈间。
和嘲春风
徐凝（唐代）

源上拂桃烧水发，江边吹杏暗园开。

可怜半死龙门树，懊恼春风作底来。
游沧浪亭诗
曾几（宋代）

丘壑园林得我惊，兹游便足了馀生。
飞来嶓冢横空翠，流出沧浪彻底清。
探讨不遗幽士力，招邀难得主人情。
波间渔父还知否，已挂朝冠不濯缨。
浣溪沙（寓意）
苏轼（宋代）

炙手无人傍屋头。萧萧晚雨脱梧楸。谁怜季子敝貂裘。

愿我已无当世望，似君须向古人求。岁寒松柏肯惊秋。
公子行
韩琮（唐代）

紫袖长衫色，银蝉半臂花。带装盘水玉，鞍绣坐云霞。

别殿承恩泽，飞龙赐渥洼。控罗青褭辔，镂象碧熏葩。

意气倾歌舞，阑珊走钿车。袖障云缥缈，钗转凤欹斜。

珠卷迎归箔，雕笼晃醉纱。唯无难夜日，不得似仙家。
游石桥三绝 其二
李光（宋代）

此身游走半尘寰，赢得颜衰两鬓斑。要是胸中未豪壮，重来海际看涛山。
艮岳百咏 竹冈
李质（唐代）

苍云蒙密竹森森，无数新篁出翠林。已有凤山调玉律，正随天籁作龙吟。
雨作，抵暮复晴五首
杨万里（宋代）

细雨如尘复似烟，两淮渡口各收船。
南商北贾俱星散，古庙无人烧纸钱。
题适庄茅亭
王柏（宋代）

屋角园虽小，幽深隔市尘。
杖藜时自适，杯酒乐天真。
松磴规模古，茅檐日月新。
闲花三十种，相对四时春。
和落花流水四绝句依长文侄韵 其三
孙觌（宋代）

老怯风波一棹回，故园芜没半苍苔。水深莫遣蛟龙得，火急招归海贾来。
论蚱蜢形
贾似道（宋代）

头大肩尖腿脚长，秀钉模样最难当。
侧生身分高而厚，鬭到秋深赢满场。
四达亭
张守（宋代）

胸中浩无旁，吞纳九云梦。高怀有所寄，亭中亦空洞。

凉月侵风棂，寒烟逼晓栋。达人意有馀，未许俗子共。
御幸乐游苑侍宴诗
张正见（南北朝）

大君临四表，荣光普八埏。区中文化洽，海外武功宣。

凤下书丹篆，龟符著绿编。昆明不习战，云梦岂游畋。

轨文通万国，旌节靖三边。高秋藐姑射，睿想属汾川。

两宫明合璧，双阙带非烟。扬銮出城观，诏跸指郊坜。

禁苑回雕辇，离宫建翠旃。流水奔雷毂，追风赴电鞭。

画熊飘析羽，金埒响胶弦。鸣玉升文砌，称觞溢绮筵。

兽舞依钟石，鸾歌应管弦。霞明黄鹄路，风爽白云天。

潦收荷盖折，露重菊花鲜。上林宾早雁，长杨唱晚蝉。

小臣惭艺业，击壤慕怀铅。康衢飞驶羽，大海滴微涓。

咏歌还集木，舞蹈遂临泉。愿荐南山寿，明明奉万年。
闻张隐直率范十九佑之游边寄之三首 其三
刘敞（宋代）

红旂白羽尚纷纷，渭北洮河十万军。历览山川穷胜负，朝廷肯弃奉春君。
渔家傲·翠隐红藏春尚薄
吴泳（宋代）

翠隐红藏春尚薄。百花头上梅先觉。清晓寒城闻画角。云一握。鸦翻诏墨天边落。碧眼棱棱言谔谔。谏书犹自留黄阁。世事翻腾谁认错。休话著。绿尊且举鸬鹚杓。
鹧鸪天·鹤算遗芳绩世传
佚名（宋代）

鹤算遗芳绩世传。武夷来作散神仙。柳营隐隐兵戎整，兰砌诜诜子舍贤。倾柏酒，爇沉烟。殷勤起舞祝长年。行须一札飞鸦诏，促缀银班侍九天。
十未八日九日连夕雷雨
陆游（宋代）

雨声聒耳不停点，云气冒山殊未开。
敢恨终年惟短褐，但惊十未有奔雷。
牵萝且复补茆屋，饭豆何妨羹芋魁。
莫笑赋诗无杰句，年来万事学低摧。
偈颂一百零四首
释绍昙（宋代）

凤辇升遐恰一周，思君心切泪交流。
攀龙无路空摧哽，凝望苍梧几许愁。
出典宣城三首
李含章（宋代）

戛云秋翼健磨天，九万修程孰可肩。
五马幸归乡国路，百城初认钓鱼船。
余霞绮阁方池上，宿霭人家叠嶂前。
多感圣君垂异宠，力思报效向衰年。
谒云林公祠即题二首 其二
倪灿（清代）

清高孤介世无俦，岂独丹青第一流。百尺梧桐攀不易，大名寥廓动千秋。
劝农口号十首 其九
许及之（宋代）

九劝农家纳税租，莫教县吏更追呼。只催常赋他无扰，合体公家有与无。
阳春歌二首 其二
曹勋（宋代）

汉家离宫三百所，高捲珠帘沸箫鼓。车如流水马如龙，兰麝飘香入烟雨。

通衢夹道起青楼，金马铜驼对公府。五侯同日拜新恩，七贵分封列茅土。

玉窗朱户尽婵娟，丝竹声中喧笑语。玳筵珠翠照樽罍，继烛临芳醉歌舞。

醉歌舞，醉歌舞，天长地久无今古。
和范学士韵 其一
彭汝砺（宋代）

大府池台能近郭，邻家花木巧当颜。丛篁著雨初成径，巨石浮烟恰是山。

御气即能驰碧落，战文谁敢敌黄间。乐天自得三无愠，易地何殊五不还。
遣怀三首 其二
吕本中（宋代）

秋风袭残暑，忽过江上林。旦日扶杖来，不见十亩阴。

蔬畦甚寂寞，亦受霜雪侵。念此不常好，如我宿昔心。

涛头落崩岸，野鸟助讴吟。潜鱼着沙底，避网冬更沈。
西湖
彭汝砺（宋代）

篇章芜漫不中看，误得先生一解颜。明月何为投暗室，阳春不意在穷山。

平时借以齿牙论，今日见之眉睫间。自笑鸤鸠为计拙，谁知鸿雁及时还。
酒醒
崔道融（唐代）

酒醒拨剔残灰火，多少凄凉在此中。

炉畔自斟还自醉，打窗深夜雪兼风。
次韵黄长孺
陈著（宋代）

山谷忽精神，一番桃李新。
杯盘留话处，镫火苟安人。
老去刻为岁，醉来寒亦春。
催归莫閒管，此处岂天津。
送侍御帅夔府
喻良能（宋代）

湖海番君国，江山白帝城。
凝香馀坐啸，飞诏趣遄征。
誉处千钧重，辎车一羽轻。
攀辕雪眉老，送目逐双旌。
秋日吟二首呈诸友时在合肥作 其二
彭汝砺（宋代）

露下风高头鬓凋，愆阳不雨肺肝焦。短窗竟日添憔悴，座榻无人问寂寥。

点缀诗篇空夜夜，封题药裹自朝朝。重云苒苒蓬瀛隔，步武相忘万里遥。
四言
素带（明代）

郎明日别，妾心惙惙。
愿作郎车，与郎共歇。
偶书
邹浩（宋代）

玄鸟未来阳鸟稀，广庭松竹皆故枝。书边痴坐送日月，春色过门都不知。
春日城南闻禽鸟声喧甚为赋二十二韵
戴表元（宋代）

今日春气至，新禽各啁嘲。
岂无好唇舌，入耳何怓怓。
雊鹆最多端，能以巧自肴。
黄头亦翾给，微吭和且调。
无计颇滑熟，乌鸦与鹪鹩。
自余不知名，喧呼杂竽箫。
黑衣猥雄黠，书动固非枭。
均为乐其性，幸此风日朝。
城南六七曲，荒园绕榛茅。
我来感物变，何异在山郊。
惟闻黄鹂至，不闻叫交交。
当由恋幽谷，畏寒还避嚣。
群英盖壤内，小大一逍遥。
得气不足悦，触情遂相辽。
乘墉少年儿，挟弹欲见邀。
所规不满掬，翻令污厨庖。
鹰鹘势险薄，爪长尤善捎。
同群自伐击，此祸极无聊。
深藏务远晦，尚惧形色招。
危机布平陆，况乃纵轻漂。
悲邻复譬释，当鸣讵为妖。
但怀道傍树，信美非其巢。
调盛紫云即用赠玉卿原韵三首 其二
殷葆诚（清代）

阿浓颜色本堪誇，更喜新妆学内家。钟漏已微红烛烬，开奁犹刷鬓边鸦。
喜晴
范成大（宋代）

窗间梅熟落蒂，墙下笋成出林。
连雨不知春去，一晴方觉夏深。
思维路
张世美（宋代）

一来一往几车马，可北可南多路岐。
莫待迷途重回首，未曾差处着思维。
柬宿之藏主
韩淲（宋代）

雪观碧云合，檐花带女萝。磬清收梵呗，香净入禅那。

粥饭门房少，经斋城市多。幽人邻近住，取次一相过。
初莅陵水 其一
李聘（清代）

漫道来何暮，荒城一望愁。墙垣多竖木，官吏半乘牛。

赋少增榔税，差烦逮女流。伤心诸父老，何事忍诛求。
觅花
陈傅良（宋代）

背山面水竹周遭，虽乏楼台气已豪。
更得好花千百本，中间容我诵庄骚。
澎湖八景
刘伯琛（清代）

黛染西山雨乍晴，遥天一抹晚霞横。澄鲜色胜铺文绮，缥缈标霞建赤城。

野鹜点残随断续，沙鸥界破觉分明。斑斓光射丹崖上，好倩关荆浣笔成。
日雪
韩淲（宋代）

闭门忍作袁安卧，一笑山阴访戴行。溪汎小舟吾亦懒，履穿东郭孰忘情。

饭炊因酒瞢腾去，睡觉思诗宛转成。莫道农田喜三白，皑皑何地不争明。
览史
张良璞（唐代）

享年八十已，历数穷苍生。七虎门源上，咆哮关内鸣。

建都用鹑宿，设险因金城。舜曲烟火起，汾河珠翠明。

海云引天仗，朔雪留边兵。作孽人怨久，其亡鬼信盈。

素灵感刘季，白马从子婴。昏虐不务德，百代无芳声。
武功县中作三十首 其二十
姚合（唐代）

宦名浑不计，酒熟且开封。晴月销灯色，寒天挫笔锋。

惊禽时并起，闲客数相逢。旧国萧条思，青山隔几重。
次韵奉和钱穆父、蒋颖叔、王仲至诗四首见和
苏轼（宋代）

谡谡松下风，霭霭陇上云。
聊将窃比我，不堪持寄君。
半生寓轩冕，一笑当琴樽。
良辰饮文字，晤语无由醺。
我有凤鸣枝，背作蛇蚹纹。
月明委静照，心清得奇闻。
当呼玉涧手，一洗羯鼓昏。
请歌南风曲，犹作虞书浑。
梅花喜神谱·烂熳二十八枝
宋伯仁（宋代）

尘匣启菱花，丑妍无不识。
羞杀几英雄，霜髯太煎逼。
醉笔一首
刘克庄（宋代）

满插花黄沃巨杯，一丝不遣挂襟怀。
若非供奉仙重谪，必是玄襟子再来。
有妓分甘徒自臭，无奴负锸也须埋。
平生不喜名浮实，佳传何消上曲台。
壬寅春扫先师翁塔 其二
释今无（明代）

去年浮海上辞书，回首风烟几日馀。芳草无情空满地，浮云有泪独沾裾。

山光十里银盛雪，泉影千年井觑驴。便拟种松三万本，青青长荫祖庭迂。
中秋有感
车若水（宋代）

村屋半蹲鹈鴂晚，吴江一叶鷾鸸秋。北边又听寒来信，近日何人万户侯。
两朝口号六言二首
刘克庄（宋代）

尧舜若稽古外，烈祖圣谟洋洋。
道理一句最大，卓冠万世帝王。
咏城居
曾几（宋代）

盘碧栖寒结露居，虚封水户食芙蕖。
锦云长日来无定，萝月通宵色有馀。
静拂琴书寻密契，时因斋戒具甘蔬。
门穿藜径裁尘迹，车马无烦问广闾。
过岭寄子由二首 其一
苏轼（宋代）

投章献策谩多谈，能雪冤忠死亦甘。一片丹心天日下，数行清亦岭云南。

光荣归佩呈佳瑞，瘴疠幽居弄晚岚。从此西风庾梅谢，却迎谁与马毵毵。
貂裘换酒 舟中作
潘西凤（清代）

离别今番苦。记前朝、桃花林下，叮咛细语。忍泪低眉含笑立，声则半吞半吐。

今夜里、伊人何处。偏是新来清梦少，怕咿唔、耳畔吴娘橹。

心憔悴，声凄楚。

月明一棹临江渚。正两岸、人家都静，隆鼕三鼓。此际推篷回首望，望尽迷离烟树。

剪不断、柔丝千缕。遥忆江淹曾赋别，便消魂、未必能如许。

天欲晓，愁难去。
朝中措（腊日·三之三）
张纲（宋代）

休惊初腊冻全消。旬日是春朝。梅吐芳心半笑，柳含青眼相撩。

风光如许，那知太守，老去无聊。乘兴方思把笺，归心已逐轻桡。
文房四友叹
谢翱（宋代）

昆吾莫邪轻毛锥，平生故人皆引去。剡溪之皙绛邑黔，独与石君作一处。

中书间起免冠谢，辄被溺冠仍嫚骂。见几自愧后穆生，正恐髡舂不与赦。

有时怒发竖相如，熟视蒙恬挽其须。泓尤沦弃敢自爱，老龟支床息犹在。

荆山风雨朝暮号，璞在吾怀足何罪。恨不雪耻酬诸姬，背水一战汉为池。

楮生不改旧边幅，三褫何但高阁束。客卿骑项百折磨，犹恐玄能赤吾族。

此时不平义重生，阳城裂麻欲死争。平生国士立桥下，誓死守此漆身哑。
暮春东阳道中寄乡里弟兄
赵鼎臣（宋代）

天末题诗望故乡，碧云烟树两茫茫。青山九折屡回首，杜宇一声还断肠。

别后已成千万恨，书来不寄两三行。江南春尽频相忆，为有杨梅欲共尝。
陆务观赴阙经从留饮
韩元吉（宋代）

溪岸风高霜作棱，杯盘草草对青灯。已甘盐菜待梁柳，况有酒浆延杜陵。

岁晚鬓毛纷似雪，天寒门巷冷于冰。春风稳送金闺步，看蹑鳌山最上层。
醮成作
赵善括（宋代）

心格崇霄禁路通，纤埃收尽见天容。
三千绛阙云开锁，十万霓旌月印踪。
香袅郁葱翔鼎凤，松摇寥廓状云龙。
虚皇夜宴长生殿，九奏琼璈动晓钟。
谢判府王宣徽惠酒
邵雍（宋代）

自得花枝向远邻，只忧轻负一番春。
无何宠贶酒双榼，少室山人遂不贫。
晓出海会过新溪渡
张镃（宋代）

喧喧人诘倣行装，广殿灯寒暗古廊。
桥截漫滩收夜色，路经层岫吐朝阳。
鳞差白石中流见，栉比苍筠夹坞香。
爽气正浓诗兴薄，归途应愧挈空囊。
再次韵二首
陈造（宋代）

历块飞黄可得追，加鞭十驾浪驱驰。
不应猗顿怀周朴，敢向天仙话土芝。
晚傍涪翁观落笔，了知高叟固为诗。
谬为恭敬吾何取，政恐龙泉有倒持。
郊居寄友人
李频（唐代）

林色树还曛，何时得见君。独居度永日，相去远浮云。

故疾随秋至，离怀觉夜分。蛩声非自苦，偏是旅人闻。
榕城八景 其二 绕窖棉阴
郭之奇（明代）

玉川如带绕城阴，入眼丛青翠影侵。已淈污泥从水出，遥参碧汉倩云禁。

连翩各有扶疏质，独立犹馀萧飒心。不信松寒非可并，多年海国挺孤森。
宫词 其六十六
花蕊夫人徐氏（唐代）

西毬场里打毬回，御宴先于苑内开。宣索教坊诸伎乐，傍池催唤入船来。
十一月上七日蔬饭骡岭小店
陆游（宋代）

新粳炊饭白胜玉，枯松作薪香出屋；冰蔬雪菌竞登盘，瓦钵毡巾俱不俗。
晓途微雨压征尘，午店清泉带修竹。
建溪小春初出碾，一碗细乳浮银粟。
老来畏酒厌刍豢，却喜今朝食无肉。
尚嫌车马苦縻人，会入青云骑白鹿。
雪尽
吕本中（宋代）

雪尽寒仍在，园荒春欲归。晴空落雁小，古木聚鸦稀。

肺病犹堪酒，囊空合典衣。碧云愁不见，千里故山薇。
颜伯温生日席上口占
陈藻（宋代）

今日开筵贺始生，来年今日办西行。
后年壁挂登科记，今日人看指姓名。
九怀 其五 鸱夷子皮
高似孙（宋代）

越山兮青青，江波兮喷薄。万里兮长风，引惊澜兮去之。

夫君兮以渊为期，水何为兮劳苦。越山兮升云，江水兮未平。

举酒兮讯君，将与余兮心倾。若有人兮飐云旗，舞神鱼兮踏文螭。

奏水星兮叫冰夷，横壮气兮海为飞。麋台兮生草，言如毛兮人杲杲。

夕宿兮江皋，越兵西兮如拉槁。一沐浴兮九江，水扬波兮淙淙。

飞余桡兮雁渚，舍余珰兮渔矼。望美人兮未来，心不怡兮难降。

有酒兮如冰，呼脍具兮鱼龙腥。浇磊块兮洗磅礴，有老父兮愁偏醒。
豫章沟二首
刘克庄（宋代）

沟水泠泠草树香，独穿支径入垂杨。
荠花满地无人见，唯有山蜂度短墙。
过芙蓉对镜岭
韩元吉（宋代）

世事日千变，劳生忧患多。
谁知度炎熟，正尔陟嵯峨。
峰矗莲初绽，崖枯镜未磨。
江东兹绝险，叹我两经过。
郭比部花园十二首 其四 花园
郭正域（明代）

江南二三月，大地皆阳春。万花最深处，中有读书人。
答赞宁
天目僧（宋代）

山中人事违，天眼中修定。
我本无根株，只将笋为命。
题增城进士单有明清白传家卷
梁文奎（宋代）

清如增江水，白如白石山。羡尔清白人，栖迟山水门。

至清不可淆，至白不可淫。传子复传孙，一心如一辙。

山同今古色，水同今古流。载阅清白卷，山水两悠悠。
山樱
文同（宋代）

岩壁自丛丛，年华寂寞中。
偶因移晓雨，似欲占春风。
嫩叶藏轻绿，繁葩露浅红。
孤根知幸否，从此对雕栊。
和孔周翰二绝 再观邸园留题
苏轼（宋代）

小园香雾晓蒙笼，醉手狂词未必工。
鲁叟录诗应有取，曲收彤管邶鄘风。
长乐梁世则为余言林氏达观楼横海峤天下奇景也索诗为赋一章
沈与求（宋代）

老眼纷世故，百嗜了若遗。忽闻佳山水，未到神已驰。

迢迢古长乐，山水天下奇。中有隐君子，少读升天词。

兹游不可遂，楼居在厜㕒。要欲尽一览，吞灭海峤姿。

想当宴坐久，远意渺莫追。定见月岭堕，洪澜浴朝曦。

蓬莱蔚相向，拍手招安期。秀色故可餐，却粒到玉芝。

何当往从游，下视培塿卑。
如梦令 其一
吕胜已（宋代）

花上娇莺哑咤。著色江南图画。可惜好春风，有酒无人同把。

拚舍。拚舍。独醉好天良夜。
村行
王炎（宋代）

青山护村落，暗水通沟渠。
人行禾黍间，漫漫迷所之。
里社压新禾，击鲜赛丛祠。
田父相劳苦，雨暘无失时。
龙骨挂屋敖，秋熟可预期。
行行度冈涧，泉石多幽奇。
微风发清籁，好鸟吟高枝。
此中有佳趣，岂无幽人知。
明日又来天微阴再赋二首 其二
陆游（宋代）

河岸风樯远，村陂牧笛长。短篱围麂眼，幽径缭羊肠。

照水须眉见，搓橙指爪香。衣裘又关念，砧杵满斜阳。
淳化乡饮酒三十三章
佚名（隋代）

相彼嘉鱼，爰从之壑。
我有旨酒，嘉宾式燕以乐。
和翁处静赋木香
吴潜（宋代）

黄蘂檀心襯绿衣，细成棋架四方齐。
只缘鼻孔撩天去，特遣清香起自低。
寒林石屏
无闷（唐代）

草堂无物伴身闲，惟有屏风枕簟间。

本向他山求得石，却于石上看他山。
潄玉斋前杂卉皆龙图王至之所植各赋一章凡得
宋祁（宋代）

红白相嗣繁，色纯香亦浅。
相对庭户间，俗尚焉能免。
鄱阳汤仲材以其家息庵存斋东涧三大老鄂州黄
方回（元代）

水绕芝山过紫阳，倒流不解上南昌。
两家俱有传灯子，始信真源气脉长。
拟赠郡守
石延年（宋代）

龙节分江国，仙关闭海蓬。
酒船李翰苑，诗笔谢康公。
去驿二千外，专城四十中。
晴和
朱淑真（宋代）

海棠深院雨初收，苔径无风蝶自由。百结丁香誇美丽，三眠杨柳弄轻柔。

小桃酒腻红尤浅，芳草寒馀绿渐稠。寂寂珠廉归燕未，子规啼处一春愁。
承闻诏迎圣母太妃还宫（二首）
边贡（明代）

济水朝京甸，燕关镇海流。
九重迎圣母，千里会诸侯。
日月开黄道，河山列素秋。
礼文同扈跸，元不为宸游。
寄题李季章侍郎石林堂
陆游（宋代）

林虑灵壁名宇宙，震泽舂陵稍居後。
翟公黄鹤得数峰，对客掀髯诧奇秀。
我行新滩见益奇，千岩万窦雷雨垂。
古来岂无好事者，根株盘踞不可移。
侍郎筑堂聚众石，坐卧对之旰忘食。
千金博取直易尔，要是尤物归精识。
君不见牛奇章与李卫公，一生冰炭不相容；门前冠盖各分党，惟有爱石心则同。
崎岖宦路多危机，凛然石友人间稀。
它时样棹华亭岸，更看全窠买鹤归。
将赴陈留寄心老
陈与义（宋代）

今日忽不乐，图书从纠纷。
不见汝州师，但见西来云。
长安岂无树，忆师堂前柳。
世路九折多，游子百事丑。
三年成一梦，梦破说梦中。
来时西门雨，去日东门风。
书到及师闲，为我点枯笔。
画作谪官图，羸骖带寒日。
他时取归路，千里作一程。
饱吃残年饭，就师听竹声。
菩萨蛮·春风吹绿湖边草
高观国（宋代）

春风吹绿湖边草，春光依旧湖边道。玉勒锦障泥，少年游冶时。
烟明花似绣，且醉旗亭酒。斜日照花西，归鸦花外啼。
长安
范祖禹（宋代）

东风吹尘客心起，京华去蜀三千里。
我来踏雪走函关，下视秦川坦如坻。
晓登太华三峰寒，凭高始觉天地宽。
却惜京华不可见，烟花二月过长安。
长安通衢十二陌，出入九州横八极。
行人来往但西东，莫问兴亡与今昔。
昔人富贵高台倾，今人歌舞曲池平。
终南虚绕帝王宅，壮气空蟠佳丽城。
黄河之水东流海，汉家已去唐家改。
茂陵秋草春更多，豪杰今无一人在。
细观此事何足愁，不如饮酒登高楼。
秦王何苦求九鼎，魏武空劳营八州。
当年富贵一时事，身后寂寞余高丘。
春风开花不易得，一醉何必封公侯。
晓
许浑（唐代）

山在水滔滔，流年欲二毛。湘潭归梦远，燕赵客程劳。

露晓红兰重，云晴碧树高。逢秋正多感，万里别同袍。
别锦儿（及第后出京，别锦儿与蜀妓）
韩偓（唐代）

一尺红绡一首诗，赠君相别两相思。画眉今日空留语，

解佩他年更可期。临去莫论交颈意，清歌休著断肠词。

出门何事休惆怅，曾梦良人折桂枝。
赋得檐燕
皇甫冉（唐代）

拂水竞何忙，傍檐如有意。
翻风去每远，带雨归偏驶。
令君裁杏梁，更欲年年去。
秋日
李光（宋代）

牢落双泉一病翁，十年忧患扫还空。荷稀竹密宜秋雨，户窄檐低耐飓风。

尽日抄书北窗下，有时闲步小桥东。谁知万水千山外，亦与乡居兴味同。
怀狄宣徽
张祐（明代）

亲统三师来，百万皆赳赳。阵布屯云烟，营深静刀斗。

蠢彼犬羊群，一扫如挥帚。瘴海净妖氛，蛮方洗尘垢。

千载昆崙关，与公同不朽。
普洱蕊茶
汪士慎（清代）

客遗南中茶，封裹银瓶小。
产从蛮洞深，入贡犹矜少。
何缘得此蛮山堂，松下野人亲煮尝。
一杯落手浮轻黄，杯中万里春风香。
对酒吟仿崔国辅体
邝思诰（明代）

年年勤种秫，酿得山中酒千斛。醯鸡似解主人欢，先报罗浮春已熟。

独醒千古未为长，朝生暮死谁言速。堪笑昂藏八尺躯，不及瓮头一微物。
九日宴集和徐通判韵
晏殊（宋代）

散插黄花两佩萸，粉饘蓬饵酹觞初。
清歌咽后云生袂，妙舞翻觞雪满裾。
上客采香逢木密，佳人投钓得王馀。
秋光屈指犹三七，莫向宾朋绮宴疏。
汉宫春（再和前韵）
刘克庄（宋代）

多谢句芒，露十分春信，一种仙姿。主人领客卜夜，也唤分司。天葩国艳，几曾烦、薄粉浓脂。微似有，酒潮玉颊，更无粟起香肌。

犹记老婆年少，爱斜簪宝髻，浅印红眉。回头笑他桃杏，太赤些儿。而今零落，更禁当、多少风吹。君看取，梢头点滴，绝胜树下纷披。
咏壁上尘
敦敏（清代）

软红何事傍闲居，入户穿帘费扫除。人去旗亭诗暗淡，烟昏古屋画萧疏。

飞扬不受将军拜，依附偏宜贫士庐。识得庄生野马意，遥瞻环堵自如如。
庆游宝制 其二
吴同山（宋代）

时事枰棋著固难，奕秋袖手却旁观。汉庭持论卑皋朔，洛社论年参潞韩。

富贵无心来则受，行藏有道处之安。金笼放鸽徒誇诩，静处乾坤分外宽。
多丽 次李漱玉韵咏白菊
吴湖帆（清代）

忆秋宵，画堂深处帘垂。映初三、弓蟾新浴，明珠仙掌凝肌。

彷佛似、何郎傅粉，也得使、南部低眉。露浥英娇，霜涵蕊嫩，霞褒雪蕴紫绡奇。

料湖上、琴书共载，螺髻淡妆宜。疏镫畔、银钿细卜，莫妒酴醾。

记瑶台、相逢月下，绣屏相对人依。寄悠思、惯传郢曲，逞佳色、重和陶诗。

晚节留香，西风却瘦，多情犹恋旧丰姿。赢自惜、玉颜未褪，还似少年时。

知谁伴、九华清影，拾梦茅篱。
科举
王柏（宋代）

纷纷衿佩止时文，竞巧趋新做日程。
一试奔驰天下士，三年冷暖世间情。
清朝不许人心坏，举子安知天爵荣。
所用是人行是学，不知何日可升平。
送刘十（一作刘十一）
李颀（唐代）

三十不官亦不娶，时人焉识道高下。房中唯有老氏经，

枥上空高少游马。往来嵩华与函秦，放歌一曲前山春。

西林独鹤引闲步，南涧飞泉清角巾。前年上书不得意，

归卧东窗兀然醉。诸兄相继掌青史，第五之名齐骠骑。

烹葵摘果告我行，落日夏云纵复横。闻道谢安掩口笑，

知君不免为苍生。
题阎求仁虚乐亭
孙觉（宋代）

禅房幽构径弯环，噪鹊鸣鸠尽日闲。隐几冥濛超物表，画图彷佛见林间。

褰帘云吐池中月，岸帻天横竹外山。秋兴已阑成丽句，板舆时此慰慈颜。
秣陵怀古
李群玉（唐代）

野花黄叶旧吴宫，六代豪华烛散风，龙虎势衰佳气歇，

凤凰名散故台空。市朝迁变秋芜绿，坟冢高低落照红。

霸业鼎图人去尽，独来惆怅水云中。
颂古五首 其三
释彦岑（宋代）

岣嵝峰头神禹碑，字青石赤形模奇。无目仙人才一见，便应抚掌笑嘻嘻。

云暗苍龙化葛陂。
题成趣轩
李士瞻（元代）

小小蔬园半亩畦，涉能成趣路成蹊。呼儿灌溉汲石井，留客待烹啼竹鸡。

子荆居室称苟美，管宁锄金恒不迷。华构相承期勿坠，今人应与古人齐。
句 其四
孙升（宋代）

来书占喜鹊，落日听鸣蛩。
琴调相思引 送韵仙主人赴南宫试
汪淑娟（清代）

银烛深宵酒一樽。教人无可再销魂。心情撩乱，相对掩啼痕。

便是离愁难撇却，也须珍重两三分。红笺消息，早报画楼人。
和翁处静赋木香
吴潜（宋代）

黄蕊檀心衬绿衣，细成棋架四方齐。只缘鼻孔撩天去，特遣清香起自低。
偶成二首 其一
吴激（宋代）

一番瘦笋羽林枪，松架阴阴尽日凉。绕屋云烟无定态，连山草木有真香。
和博古直五首
蒲寿宬（宋代）

少壮能几时，转盼成白首。
俯仰百年中，蝇营复狗苟。
规规一世士，礼法自绳纠。
不趁蚁磨旋，空嗟兔株守。
杞菊为餱粮，云山作宾友。
空泥坚白鸣，夷惠徒可否。
颂古五十五首
释绍昙（宋代）

道冠儒履佛袈裟，弄鬼精魂却有些。
多谢宝公勤照拂，双檮枯尽再生花。
大年和诗再用韵
王十朋（宋代）

年少如君种种堪，文场世事两俱谙。何忧晁错不高第，未怕杜陵无好男。

况有田园足耕养，好穷水陆奉肥甘。更须猛割闺房爱，来与荀卿共赋蚕。
致奠张柔直知郡龙图以诗四章哭之书置灵几以代祭文 其四
李纲（宋代）

连夕频频梦见君，依然野鹤处鸡群。不须遗恨功名浅，世事浑如空际云。
村居
通凡（明代）

竹间独立时，凉风自相接。
回顾碧池中，蜻蜓踏萍叶。
十一月二十日南至二首
方回（元代）

至节今年始得归，祀先牲酒亦无几。
儿孙长大衣装少，婢仆顽慵廪饩微。
交耻虞翻犹不死，荆州王粲竟何依。
玉筒已想黄钟动，只有心灰自懒飞。
似僧耕野云
陈著（宋代）

浮云一片出天涯，南北东西总是家。
飞到五山山绝顶，风雷变化雨河沙。
再宿江楼
缪荃孙（清代）

前月中秋登此楼，焦山白浪江中流。今朝重向江楼宿，月明千里天如沐。

蒜岭秋横木叶残，瓜洲灯火朔风寒。罔思梦雨横风夜，一样江山两样看。
鹊菅巢既成为鸠所据
杨万里（宋代）

乾鹊平生浪苦辛，一年卜筑一番新。
如何月下空三匝，宅子还将住别人。
宫词 其四十七
赵佶（宋代）

屏山掩翠敞华堂，巧燕初归拣画梁。寂坐安闲忘俗虑，益知仙府昼何长。
蟹
刘攽（宋代）

稻熟水波老，霜螯已上罾。味尤堪荐酒，香美最宜橙。

壳薄胭脂染，膏腴琥珀凝。情知烹大鼎，何似莫横行。
游金庭观
叶参光（宋代）

迢递人间入路遥，忽窥仙阕绝尘嚣。
事寻奇异彼燕石，文载兴尘是晋朝。
攻艺高楼无笑硕，养鹅灵沼识区荛。
英雄虽逐年华谢，万古真风冠碧霄。
艮岳百咏 万松岭
李质（唐代）

苍苍森列万株松，终日无风亦自风。白鹤来时清露下，月明天籁满秋空。
赠吴琰代宣州
张昱（元代）

天风吹孤蓬，一去无留踪。或与回飙遇，犹希返故丛。

同饮南陵水，况是亲骨肉。相见无别辞，缕缕诉衷曲。

衷曲犹未伸，征车动行尘。屏营高堂上，尊酒聊具陈。

纫兰以为赠，此志良不薄。冀藏怀袖间，时用慰绵邈。
别莆阳史君林宗丞二首
林亦之（宋代）

下笔翩翩如史君，年过五十始朱轮。
蜀山久托无家客，滕国曾为负耒人。
脱印忽闻过我里，攀辕尤更甚州民。
乍晴乍雨黄梅道，好听泥封下紫宸。
靖江废邸同诸君秋集
彭而述（明代）

无情最是此中山，阅尽王孙只等闲。尚有高台堪命酒，兼逢胜侣一开颜。

石鲸薜荔秋虫出，玉甃梧桐野鸟还。莫向西风增感慨，汉家楼阁暮云间。
孤雁儿 送大姊归宁
陆茜（清代）

那年人送春光去。曾几度、牵愁绪。今年春又送人归，肠断东风绪语。

莺吟燕舞，红飞绿倦，甚计相留住。

重帘依旧声声处。人去也、春无主。年年南浦唱骊歌，极目吴江云树。

三篙初涨，一痕倩影，魂梦随君渡。
愤言
王鸿兟（清代）

枝辞楛说问蜚蓬，十九枢权表下中。天上蟆肠常蚀月，世间夔足几怜风。

贫能知我大夫鲍，热肯因人童子鸿。一棹沧江自来去，看人虎鼠看蛇龙。
兵乱后自嬄杂诗 其二十一
吕本中（宋代）

闾巷经鏖战，空馀池上亭。檐楹镞可拾，草木血犹腥。

云汉悲鸿雁，郊原愧鹡鸰。白头两兄弟，各未保残龄。
和白香山同李十一醉忆元九诗步原韵得二绝句 其一
奕詝（清代）

试陟浮图慰旅愁，相亲心迹错觥筹。更因思客频登眺，春雨路逾南郑州。
绝句
王琪（宋代）

香溪春老误寻芳，只有愁云映夕阳。
今日重来已如此，何须更问海生桑。
偈八首
释明辩（宋代）

龙门和尚，阐提潦倒。
不信佛法，灭除禅道。
拶破毗卢向上关，猫儿洗面自道好。
高潮庄中秋
释居简（宋代）

贯见冰盘出海山，可曾海上看团团。全潮退舍开平地，万里无云展素纨。

冷怯单衣沾沆瀣，皎如白昼数峰峦。败荷深荡僧归去，髣髴西湖画里看。
孝宗皇帝挽词二首
叶适（宋代）

昔年叨上殿，叹息动宸襟。
岂不人思奋，其如天意深。
帝王犹遇合，南北限升沉。
尚有登遐日，诸军特赐金。
幽恨诗
安邑坊女（唐代）

卜得上峡日，秋江风浪多。
巴陵一夜雨，肠断木兰歌。
瑞莲池
陶弼（宋代）

五月红莲繁盛时，隼旟同赏郡南池。
额名旧载零陵志，碑字新南厚诗镌南厚诗。
采药衔杯愁满满，折花行令笑迟迟。
明年岁熟歌声稳，伴醉清香客是谁。
游小金山 其一
陈道（明代）

怪石繁榕断暑埃，玉屏如水逐秋来。波间日月轮边转，海上风云镜里回。

傍晚鼋鼍窥席罢，占沙鸂鶒背人开。浮名愧尔汀边鹜，湛湛长江起暮哀。
厌雨四首 其三
张耒（宋代）

朝雨没田夜崩屋，下民何罪罹此毒。天公行雨须命龙，那知人欲食龙肉。

玄云幕天不可决，日乌戢翼愁旸谷。区区昏垫未足忧，当念波涛翻地轴。
秋思
黄滔（唐代）

碧嶂猿啼夜，新秋雨霁天。
谁人爱明月，露坐洞庭船。
尧民击壤图
郑思肖（宋代）

百姓相忘尧帝春，耕田凿井淡无情。只今正是何年月，日日月从东向生。
杨邃庵待隐园次韵五首 其五
王守仁（明代）

芳园待公隐，屯世待公亭。花竹深台榭，风尘暗甲兵。

一身良得计，四海未忘情。语及艰难际，停杯泪欲倾。
江上送客
宋祁（宋代）

十里长皋五里亭，天涯送月泪缘缨。
洛辞但许凌波渡。桃曲犹烦用楫迎。
远信即时劳裂素，客心何日免摇旌。
芳晨莫遣归期晚，碧草江南正乱鸾。
重阳日陪韦卿宴
朱湾（唐代）

何必龙山好，南亭赏不暌。清规陈侯事，雅兴谢公题。
入座青峰近，当轩远树齐。仙家自有月，莫叹夕阳西。
送洛阳韩丞东游
韦应物（唐代）

仙鸟何飘飖，绿衣翠为襟。顾我差池羽，咬咬怀好音。

徘徊洛阳中，游戏清川浔。神交不在结，欢爱自中心。

驾言忽徂征，云路邈且深。朝游尚同啄，夕息当异林。

出饯宿东郊，列筵属城阴。举酒欲为乐，忧怀方沈沈。
清轩
苏舜钦（宋代）

谁凿幽轩刮眼清，湖中嘉处更禅扃。龙听夜讲寒生席，鸥伴晨禅暖戏庭。

水月澄明应作观，云山浓淡自开屏。我公亦为留奇句，此地人间合有灵。
瓦亭聊句
苏舜元（宋代）

阴霜策策风呼虓，羌贼胆开凶{左凶右炎}豪。
赤胶脆折乳马健，汉野秋穟黄云高。
驱先老尩伏壮黠，裹以山壑鬼莫招。
烽台屹屹百丈起，但报平安摇桔槔。
喜闻羸师入吾地，主将踴跃士惰骄。
神锋前挥拥胜势，横阵立敌俱奔逃。
不知饵牵落槛穽，一麾发伏如惊飙。
重围八面良难度。相顾无路惟青霄。
地形窄束甲刺骨，皆裂不复能相鏖。
弃兵滚滚令不杀，部曲易主无织嚣。
恸哭皇天下厌祸，空同无色劲气消。
狂童得志贱物命，陇上盘马为嬉遨。
苍皇林间健儿妇，剪纸沥酒呼嗷嗷。
将军疾趋占葬地，年年载柩争咸崤。
朝延不惜好官爵，绛蜡刻印埋蓬蒿。
三公悲吟困数败，车上轻重如鸿毛。
白衣壮土气塞腹，愤勇不忍羞本朝。
重瞳三顾可易得，亮辈本亦生吾曹，
穷居衰牢厌咄咄，岁月奔激朱颜凋。
当年请行太明下，今日颓堕思南巢。
阳羡溪光逗苍玉，尽半健鲫烟中跳。
便欲买田学秧稻，不复与世争錙毫。
奈何三世奉恩泽，肯以躯命辞枯焦。
以知出处击大义，一饭四顾情如烧。
贺兰磨剑河饮马，颈击此贼期崇朝。
归来天下解倒挂，玉色蔼蔼宸欢饶。
笔倾江河纸云雾，欢颂来业包陶姚。
岁晏
洪咨夔（宋代）

得路只轮车易上，失时独幅被难眠。
淡黄虀饭茅柴酒，东掩西遮也过年。
效诸将三首 其二
施何牧（清代）

关河日夕羽书传，亿万刍茭悉帑钱。不为陈师来紫塞，何缘转粟上青天。

至尊减膳龙庭外，诸将忘身虎旅先。自古足兵谋足食，四方愿祝屡丰年。
和昌谷梦天
林朝崧（清代）

鳞云砌就蔚蓝色，玉犬吠花天乍白。金阙争呈劝进书，仙官凤乍填香陌。

旌旗变更白榆下，张翁偷跨刘翁马。此际天孙最断肠，机中泪共银河泻。
庆台韩子华寄示清居大士牧牛图颂酬寄长句
张方平（宋代）

香严昔向沩山住，只作田翁学牧牛。路绝纤尘宁见迹，野无寸牧漫回头。

晴天任去云作伴，露地閒眠夜不收。却问清居真了未，树边蓑笠为谁留。
孟城山怀古
董威（清代）

一峰突兀大江横，有客登临感慨生。云出终输归岫好，泉流不比在山清。

微官已夺当年节，隐士空留万古名。浑似终南旧蹊径，参军枉自负幽情。
铁五送至蒲河赋别
方式济（唐代）

劳骨不遑席，脂车迫东驰。晴日照大野，去去从此辞。

相送蒲河阴，感激潜酸嘶。恋景重须臾，念当生别离。

我有数行泪，欲堕还自持。死化桑下蚕，吐君衣上丝。

生同比翼鸟，夜夜长相思。生死如浮云，素交山不移。
秋怀六首 其五
朱松（宋代）

穿堵超玉绳，影倒夜窗寂。火云一洗空，月露清欲滴。

幽人负痾卧，起坐三叹息。归同对床笫，晤语永佳夕。
天镜阁
李京（唐代）

槛外千峰插海波，芙蓉双塔玉嵯峨。银山殿阁天中见，黑水帆樯镜里过。

芳草沧洲春思晚，野云孤鹤客怀多。共谁一夜山堂月，洞口参差长薜萝。
九月一日晨起风物凄然不胜怀远之思作五首寄
赵蕃（宋代）

节佳重九近，风急授衣初。
茱菊年龄迈，枫柽日夜疏。
欲题怀远句，频展寄来书。
憨子能思我，申儿更忆渠。
题阊门外小寺壁
寇国宝（宋代）

黄叶西陂水漫流，籧篨风急滞扁舟。
夕阳暝色来千里，人语鸡声共一丘。
挽唐如晦二首
邓剡（宋代）

战艺时人北，受书吾道东。
俊图开熟路，怒翼碍回风。
勇往千人废，豪来一世空。
深山埋玉气，得失付鸡虫。
瓜步阻风
孔武仲（宋代）

昨日焚香谒圣母，青衫鞠躬如负弩。
但乞天开万里明，扫去浮负戢风雨。
谓宜言发即音报，岂知神不听我语。
门前白浪如银山，江上狂风如怒虎。
船痴舻硬不能拔，未免栖迟傍洲渚。
轻盈但爱白鸥飞，颠顿可怜芳草舞。
三江五湖历已尽，势合平夷反龃龉。
上水歌呼下水愁，北船萦绊南船去。
寄言南船莫雄豪，万事低昂如桔槔。
我当卖剑买牲牢，再扫灵宇陈肩尻，
黄金壶樽沃香醪。神喜借以南风高，
扬帆拍手笑尔曹。不知流落何江皋，
荒洲寂寥听怒号。
送月窗王敬叔游武夷
李龏（金朝）

客程遥指建溪行，要踏东风看幔亭。君去莫嫌春色晚，落花一路水苔青。
英气歌
郭谏臣（明代）

男儿挺生天地间，英雄激烈如邱山。养育成就在磨砺，间关百折胡厚颜。

巾帼之遗不足耻，绿林之辈不足死。会须一忍在万全，方是英雄好男子。

君不见应侯昔为魏相客，青蝇白璧遭谗贼。拉胁折齿佯死馀，使车猥载来秦国。

立谈勇略万乘倾，相权赫赫诸侯惊。仇人亡命终授首，故人聊惜绨袍情。

又不见王孙昔日未遇时，淮阴年少争相欺。俛首俯伏出胯下，一市嗤笑无能为。

谁知事汉擒楚猴，油幢虎帐临淮流。百辱仍将中尉报，一饭岂惜千金酬。

丈夫落落心千古，悻悻小辈何足数。乃知能屈始能伸，古来如此非独我。
春初夜书
寇准（宋代）

水国淹留岁月空，云山东去阻千重。欲令遥夜春愁薄，须赖黄醅腊酒浓。

南浦有潮舂栅锁，西窗无睡怯岩钟。谁家几点畬田火，疑是残星挂远峰。
酬萧汉卿
佘翔（明代）

览镜惊华发，看花忆故庐。五湖非范蠡，四壁即相如。

已悔雕虫技，长怀种树书。行藏君莫问，吾道自樵渔。
怀德久仍调爽约 其一
许及之（宋代）

南北峰高金突兀，短长桥远碧琉璃。转庵好借鱼庄住，处士仙来剩欠诗。
金陵杂兴二百首
苏泂（宋代）

白日相思可奈何，青春三月已无多。
桃花风急鲤鱼老，独上台城听踏歌。
眼儿媚·前时同醉曲江滨
佚名（宋代）

前时同醉曲江滨。初样小梅春。花残人远，几经风雨，结子青青。谁知别後无肠断，行尽水云程。修峰万仞，邮亭息鞚，独对黄昏。
和谢李邑侯赐题慎余稿首原韵四首 其一
徐搢珊（清代）

孝义兼全实二难，伊言如是乃心安。河阳已见花成县，教孝犹蒙设杏坛。
将返棹松江书怀留别韬仲
王彦泓（明代）

故园堆积几多愁，倦向家山似倦游。数日未偿游女约，残宵犹倦酒人留。

单栖香茗谁娱夜，久客衣绸渐怯秋。惟有感君珍重意，浅滩风雨再维舟。
小满日口号
李昌祺（明代）

久晴泥路足风沙，杏子生仁楝谢花。长是江南逢此日，满林烟雨熟枇杷。
禅人写真求赞
释正觉（宋代）

发白星星，心鉴灵灵。
随机说法，应物现形。
天与之清，地与之宁。
野云曳曳兮，山月亭亭。
次唐彦猷顾亭林韵
宋辉（宋代）

昔时高士宅，今日梵王居。
楼影衔山远，钟声隔岸疎。
风流嗟往事，精爽閟遗墟。
回首鸟衣巷，凋零兵火余。
送客湖桥
仇远（元代）

别酒离歌送马蹄，归鞍斜日故迟迟。
小儿拍手山翁醉，江左风流一晋时。
丽泽堂
王之道（宋代）

焚香读易欲何求，只恐西邻未识丘。
千里交游思命驾，一龛灯火喜逢秋。
胸中云梦应无算，天上风雷得遍搜。
莫问明时老岩壑，伊周元不羡巢由。
送李明皋之成都司理
李上馨（明代）

使君佐郡起贤科，祖帐都门奈别何。二酉近连岷岳出，三川遥待锦帆过。

长悬揽辔安时策，争看乘骑夹道歌。奏绩正当停辇日，琐闱花发待鸣珂。
秋思
释文珦（宋代）

听说相思情绪，难禁最是秋时。
燕去重增别恨，雁来不服归期。
贫甚食草具作
洪希文（元代）

赤苋赤如脂，苦荬甘如饴。盘登恶草具，味等薇与芝。

贤哲逝已远，昧昧余所思。伊人既忘世，此外皆若遗。

粱肉世岂乏，饱死黄吻儿。千金渥洼种，岁晚鸣枯萁。

尚馀耽书癖，不与尘土缁。此乐岂在外，箪瓢犹山雌。

蹇劣安所性，所恨生清时。
紫溪庄舍读癸丑壁间旧题转眼忽十八年同游十
刘学箕（宋代）

兴念陈迹，梦寐吾独。
植杖风雩，某水某丘。
日居月诸，循环靡休。
迭尔遄迈，曾不我留。
送吴养志老师抉建昌同守 其四
张萱（明代）

江门祖帐挂寒晖，云绕南天水驿微。好鸟飞花迎画鼓，轻风吹浪湿鎗旗。

模糊晓树含烟出，缥缈霜帆带雨飞。从此罗浮秋寂寞，高轩谁复过柴扉。
县作鹿鸣会屈致冷副端席半出诗侑一献次其韵
孙介（宋代）

早叹朝阳一凤鸣，几多风奏动延英。
只今故里夸閒适，得使诸生拜老成。
妙句独先歌白雪，欢颜亲自酌乌程。
鹿鸣故事虽荣观，此拜邦人分外荣。
杂曲歌辞·定情篇
乔知之（唐代）

共君结新婚，岁寒心未卜。相与游春园，各随情所逐。

君爱菖蒲花，妾感苦寒竹。菖花多艳姿，寒竹有贞叶。

此时妾比君，君心不如妾。簪玉步河堤，妖韶援绿荑。

凫雁将子游，莺燕从双栖。君念春光好，妾向春光啼。

君时不得意，弃妾还金闺。结言本同心，悲欢何未齐。

怨咽前致辞，愿得申所悲。人间丈夫易，世路妇难为。

始如经天月，终若流星驰。天月相终始，流星无定期。

长信佳丽人，失意非蛾眉。庐江小吏妇，非关织作迟。

本愿长相对，今已长相思。复有游宦子，结援从梁陈。

燕居崇三朝，去来历九春。誓心妾终始，蚕桑奉所亲。

归愿未克从，黄金赠路人。洁妇怀明义，从泛河之津。

于今千万年，谁当问水滨。更忆娼家楼，夫婿事封侯。

去时恩灼灼，去罢心悠悠。不怜妾岁晏，十载陇西头。

以兹常惕惕，百虑恒盈积。由来共结褵，几人同匪石。

故岁雕梁燕，双去今来只。今日玉庭梅，朝红暮成碧。

碧荣始芬敷，黄叶已淅沥。何用念芳春，芳春有流易。

何用重欢娱，欢娱俄戚戚。家本巫山阳，归去路何长。

叙言情未尽，采菉已盈筐。桑榆日及景，物色盈高冈。

下有碧流水，上有丹桂香。桂花不须折，碧流清且洁。

赠君比芳菲，爱惠常不歇。赠君比潺湲，相思无断绝。

妾有秦家镜，宝匣装珠玑。鉴来年二八，不记易阴晖。

妾无光寂寂，委照影依依。今日持为赠，相识莫相违。
赠郭桐庐山溪口见候余既未至郭仍进村维舟久之郭生方至诗
任昉（南北朝）

朝发富春渚，蓄意忍相思。涿令行春返，冠盖溢川坻。

望久方来萃，悲欢不自持。沧江路穷此，湍险方自兹。

叠嶂易成响，重以夜猿悲。客心幸自弭，中道遇心期。

亲好自斯绝，孤游从此辞。
二十七日自阳平至斜谷宿于南山中蟠龙寺
苏轼（宋代）

横槎晚渡碧涧口，骑马夜入南山谷。
谷中暗水响泷泷，岭上疏星明煜煜。
寺藏岩底千万仞，路转山腰三百曲。
风生饥虎啸空林，月黑惊麏窜修竹。
入门突兀见深殿，照佛青荧有残烛。
愧无酒食待游人，旋斫杉松煮溪蔌。
板阁独眠惊旅枕，木鱼晓动随僧粥。
起观万瓦郁参差，目乱千岩散红绿。
门前商贾负椒荈，山后咫尺连巴蜀。
何时归耕江上田，一夜心逐南飞鹄。
别友人
宋伯仁（宋代）

菊花村晚雁来天，同住兰舟未十年。
今日送君须尽醉，离人独上洞庭船。
忆览昆明湖
傅范淑（清代）

回首玉泉下，白莲十里花。扁舟载落日，欹柳锁流霞。

断续蝉声噪，参差鹭影斜。堤边诸钓叟，艳说驻龙车。
病愈将入都门拟古意二章 其一
姚燮（清代）

白云出空山，未必竟能雨。十五不见月，人将有异语。

立身苦其耄，养儿苦其少。堂鹊语屋鸦，尔我难并噪。

有事愁日短，无事愁日长。渴不辞苦水，既饮思甘浆。

安得直路长，奔马无回缰。
送别傅郎中安道持节闽中
林光朝（宋代）

忽然乡思若为收，莫到三茅最上头。
二月乐瓯看负弩，一天南荡想行舟。
过家上冢从今数，落絮飞花合昼游。
料得甘泉来奏计，定应前席莫迟留。
岳云亭 其二
刘攽（宋代）

槛外连山如合围，尤怜昏旦变清晖。云行骤雨非无事，鸟伴归鸿即倦飞。

厌见市朝车马迹，喜看岩谷薜萝衣。尚平毕娶何萧散，千载高风自可依。
戒杀八首 其一
吕本中（宋代）

劝君勿杀犬，犬有为主心。为主反见杀，君何无浅深。

君贫犬不去，君富犬分忧。执以付鼎镬，于君心稳不。
三天竺还五首
方回（元代）

城中决定少新诗，便向湖光也未宜。
我有新诗无数处，三天竺路笋舆迟。
信安生日
吕本中（宋代）

和风蔼蔼动祥烟，此日祥鸾下九天。已共清秋却残暑，更同苍柏享长年。

琼枝自出尘嚣外，宝月常临雨露前。□问当筵何所颂，人间今日地行仙。
春声碎（南浦送别自度腔）
谭宣子（宋代）

津馆贮轻寒，脉脉离情如水。东风不管，垂杨无力，总雨颦烟寐。栏干外。怕春燕掠天，疏鼓叠、春声碎。

刘郎易憔悴。况是恹恹病起。蛮笺漫展，便写就新词，倩谁将寄。当此际。浑似梦峡啼湘，一寸相思千里。
与客论东坡作此
释德洪（宋代）

东坡醉墨浩琳琅，千首空馀万丈光。雪里芭蕉失寒暑，眼中骐丈略玄黄。

机轮妙转风雷舌，春色浓缠锦绣肠。可惜骑鱼天上去，断弦空壁暗凄凉。
嘉禾合颖
佚名（唐代）

天祚皇王德，神呈瑞谷嘉。感时苗特秀，证道叶方华。

气转腾佳色，云披映早霞。薰风浮合颖，湛露净祥花。

六穗垂兼倒，孤茎袅复斜。影同唐叔献，称庆比周家。
和实郎中冏竺庵见赠韵
袁忠彻（明代）

夕云敛余晖，稍稍归鸟集。
清磬林际浮，樵歌峰外急。
怀人南斗边，露下银汉湿。
瑶草春复生，深山共谁拾。
禅人并化主写真求赞
释正觉（宋代）

灵灵而空，了了而融。
正偏之机转，佛祖之道同。
玉井有月，冰壶无风。
儿孙得力成家事，影现诸尘三昧中。
挽徐泰初 其一
刘岩（清代）

病中决归计，预以书报家。妻儿怀征人，夜夜占灯花。

不望印悬怀，不希金满车。妻愿见阿夫，儿愿见阿耶。

骨肉苟得完，长饥又何嗟。宁知忽弃捐，旅魂栖天涯。
梅子黄时雨二首·其一
李慈铭（清代）

饾饤阴晴，乍中酒醒时，愁思如许。又倦柳千丝，做成烟雨。不信天涯今日里，昏昏都是垂帘过。鸠啼苦，竹粉翠楼，斜照犹驻。
为语。伤春旧侣。恁薇壶练带，消得朝暮。看村瀑如潮，林霏疑雾。好借一蓑湖上去，短篷绿罨鸥波路。山无数，冷光泼青诗句。
石淙（相王时作）
李旦（唐代）

奇峰嶾嶙箕山北，秀崿岧峣嵩镇南。地首地肺何曾拟，

天目天台倍觉惭。树影蒙茏鄣叠岫，波深汹涌落悬潭。

□愿紫宸居得一，永欣丹扆御通三。
三月二十三日德音至容南恭闻驻跸浙东王师屡捷虏
李纲（宋代）

紫泥黄耳到同时，家国无虞慰所思。饮马天骄归朔漠，安巢越鸟返南枝。

休祥允恊灵棋卜，喜事何因乾鹊知。便可理装寻去路，携家深赴鹿门期。
叶夷中屡以书求予记敬斋予往年尝为亲旧为记及铭矣今独成两绝句寄之 其二
张栻（宋代）

向来屡著敬斋语，正恐多言意未明。今日报君惟一句，工夫端的贵躬行。
贵州虞部使君访及道旧窃有感恻因成小诗
王安石（宋代）

韶山秀拔江清写，气象还能出搢绅。
当我垂髫初识字，看君挥翰独惊人。
邮签忽报旌麾入，斋合遥瞻组绶新。
握手更谁知往事，同时诸彦略成尘。
蜗牛
徐集孙（宋代）

分岐头角出于天，盘泊委蛇巧并缘。
到了升高翻坠失，徒然阴地肆垂涎。
送焦君实之采石学官
陆文圭（元代）

江水日以远，山花日又新。
先吾不复少，后我皆成人。
之子如良不，出矿以精纯。
又如出中木，始遇雪发春。
送子启长途，跋子升华津。
青云题柱客，白发倚闾亲。
有志皆腾逸，非才独隐沦。
山林双鬓古，井臼一生贫。
宇宙无穷事，行藏各自身。
因风傅短句，望月吊词臣。
次韵侄端臣七夕
范浚（宋代）

万古东西隔女牛，停梭期会岂悠悠。虾蟆轮破青天暮，乌鹊桥横碧汉秋。

莫放痴儿欢彻曙，且容老子强登楼。举瓢更取天浆酌，一洗胸中万斛愁。
秋怀四首 其三
陈师道（宋代）

山断开平野，河回杀急流。登临须向夕，风雨更宜秋。

急急后飞雁，翩翩不下鸥。晚舟犹小待，暮雀已深投。
新乐府 立部伎 刺雅乐之替也
白居易（唐代）

立部伎，鼓笛諠。舞双剑，跳七丸。袅巨索，掉长竿。太常部伎有等级，堂上者坐堂下立。

堂上坐部笙歌清，堂下立部鼓笛鸣。笙歌一声众侧耳，鼓笛万曲无人听。

立部贱，坐部贵。坐部退为立部伎，击鼓吹笙和杂戏。

立部又退何所任，始就乐悬操雅音。雅音替坏一至此，长令尔辈调宫徵。

圆丘后土郊祀时，言将此乐感神祇。欲望凤来百兽舞，何异北辕将适楚。

工师愚贱安足云，太常三卿尔何人。
白都山
杨备（宋代）

驾鹤骖鸾自古闻，策名仙籍是真君。
天边旧迹无处寻，满目青山空白云。
和送张元方南京掾
葛胜仲（宋代）

下位沉英俊，青编乐自多。官曹依绿水，词笔注黄河。

初日嗟贪鼠，今年未饮鹅。陪京资禄养，何计免奔波。
百花仙洞
刘侨（明代）

漠漠洞云锁绿苔，洞天深处有蓬莱。棋残石局空馀迹，丹熟煨蓬只数堆。

碧涧潺湲流饭出，岚光掩映送青来。祥光瑞草呈溪壑，一度春来一度开。
题李门下江行初雪图二首 其二
陆佃（宋代）

须知元化仗丹青，移得沧江在画屏。看取乾坤一般色，可怜长短谩相形。
和陈七峰七诗韵 其二
包恢（宋代）

乾坤露端倪，宇宙几奇怪。万化俱成章，一视靡有界。

即此为真文，于外本无待。所愿学如何，岂不信兹在。
秋晚杂书三十首
方回（元代）

子云性滑稽，寓意颂酒德。
鸱夷虽胜瓶，岂终无腐日。
子反以此毙，孟公卒自贼。
万物有中道，盍少循轨则。
唐用交州督，畏瘴避远役。
抵死坐不饮，如此固为失。
此齐有孙生，执笔老敕勒。
一夕醉不起，彼亦岂为得。
寄何德固
李之仪（宋代）

元丰初得君，赐袍色可摘。雍容戎马间，爽气凌秀色。

十年不相逢，颔须已有白。京尘化人衣，岁月动阻隔。

夏屋如深山，排日许连席。坐中多可人，一笑每堕帻。

人皆指为誇，我辈日所惜。于今已三见，爽气若初得。

同言胡乃尔，前致作娇客。边城久不雨，旱气几烁石。

俯仰数刻间，咫尺便南北。寄声不敢辄，问讯莫我获。

但问深闭门，鸱坐较定力。双林旧家风，庞老真消息。

莫作分别想，认子却为贼。造门会有日，聊复铦戈戟。

准拟诘朝见，无或但坚壁。
渔浦躬师
沈辽（宋代）

江东江西多旧游，十载重来蓬鬓秋。多愧老师观自在，慇勤渡口送归舟。
村舍得近报有感
陆游（宋代）

莫谓山村僻，时闻诏令传。
宽民除宿负，募士戍新边。
霜重瓦欲裂，月明人少眠。
残年抱遗恨，终媿祖生鞭。
清隐及欧园赏梅 其一
吕本中（宋代）

亭边竹外影疏疏，恼客清香半有无。不共东君苦交涉，只缘冰雪作肌肤。
次韵古上人湖上步月
释道潜（宋代）

寻常西湖月，云雾多袭明。兹宵实昭晰，似慰诗人情。

低昂见列宿，戢曜非光荧。起余二三子，微咏哦新声。

杖藜山前去，鸡犬寂不鸣。兰皋宿鹭群，回首时自惊。

君看南北山，气象真峥嵘。参差烟树丛，一一含馀清。

上人江南秀，邂逅意所倾。夜阑劝复路，浩兴殊未盈。
朝云墓十首次孙西庵先生韵 其一
何绛（明代）

自今歧路各西东，事与浮云失故踪。已觉逝川伤别念，更来清镜促愁容。

星霜渐见侵华发，火影应难到洞宫。最是不堪回首处，隔江吹篴月明中。
新年杂兴十首 其十
李光（宋代）

去国频经旷荡恩，新年犹寄海南村。掇移妙境非难事，直使心超不二门。
又次韵沈告院送行二首
项安世（宋代）

前年倚席湘山下，曾得新篇胜玉葩。
今日题舆秋浦上，又烦佳句溢琼华。
云霄策足君方驶，风雨论心我未涯。
正向齐山插黄菊，遥知已对紫薇花。
去年予谪湘源朱升之副使以二诗寄慰兹闻升之调按滇南凄然奉答 其二
顾璘（明代）

曾摇彩笔歌天马，更借单车访碧鸡。栈道西盘秦塞险，滇池东压楚宫低。

行台日月无来信，世路风波少定栖。莫向空山求薏苡，马援祠庙使人悽。
北泽道中
吴与弼（明代）

濛濛宿雨又开晴，僮御奔忙四体轻。红树青山溪曲屈，胜游随处是诗情。
早春汪若水宋寿谷见过
郑芬（宋代）

云起松洋路，吾庐蹴水开。
故人嫌俗缚，双骑出城来。
春昼散微雨，隣家多早梅。
弹琴徵古调，何处可登台。
道中见问津者
宋祁（宋代）

欲问迷津意，都缘别径多。
亡羊曾自此，老马欲如何。
旁午晨车迈，间关夕盖过。
不须贪远客，危恨寄风波。
江城子·清明天气醉游郎
秦观（宋代）

清明天气醉游郎。莺儿狂。燕儿狂。翠盖红缨，道上往来忙。记得狂逢垂柳下，雕玉珮，缕金裳。
春光还是旧春光。桃花香。李花香。浅白深红，一一斗新妆。惆怅惜花人不见，歌一阕，泪千行。
如梦令·水垢何曾相受
苏轼（宋代）

元丰七年十二月十八日，浴泗州雍熙塔下，戏作如梦令阕。此曲本唐庄宗制，名忆仙姿，嫌其名不雅，故改为如梦令。盖庄宗作此词，卒章云：“如梦如梦，和泪出门相送。”因取以为名云。

水垢何曾相受。细看两俱无有。寄语揩背人，尽日劳君挥肘。轻手，轻手。居士本来无垢。
清平乐（对晚菊作）
晁补之（宋代）

黄花过也。月酒何曾把。寒蝶多情爱潇洒。晴日双双飞下。

沈吟独倚朱栏。采芳贻向□边。枕上醉排金靥。幽香付与谁怜。
任价玉馆东园十题 如春轩
释德洪（宋代）

槛前摇绿玉，杯面吹红鳞。主人饱谈笑，和风熏坐宾。

但觉天宇迥，尘滓欲清辰。虽非曲水会，自是斜川人。
刘佐五设榻兼赠宝刀
孙奇逢（明代）

东风吹雪满阑干，晓日清空白画寒。四十年来燕市里，楼前流水红尘起。

竿头青苎酒旗摇，有人匣中鸣宝刀。把手赠之锦作带，浑惭下榻逢交泰。

坐间肝胆饶素肠，情兴淋漓月照床。烧烛顿忘别话久，香添再煮瓶中酒。

春花未吐春衫纡，山色溪光尽入庐。今夜停杯好相语，平明上马过东去。

应知依依不胜情，桥南细问黄莺声。中天斗畔高明月，莫教清笳吹石碣。

云绕蓟门老纶巾，路傍羞对看花人。
读庄子内篇
谢薖（宋代）

经春十日雨，却扫门无车。伏枕梦鸣毂，淙琤行溜渠。

端坐发深省，妙香浮素裾。盥濯披陈编，讽诵临前除。

陈编为何谁，漆园傲吏书。奇辞通諔诡，空语极虚无。

得意荣辱境，脱身忧患馀。胸中灌顶句，身上如意珠。

逍遥有妙处，领略归一途。尘影阅千世，风波连九区。

投足寄其间，鼎鼎一何愚。傥同蓬蒿鴳，勿笑溟海鱼。
杭州景致
白居易（唐代）

松风碎助潮声急，竹露零添涧水流。
刺左臂膊诗
宋元素（唐代）

昔日已前家未贫，苦将钱物结交亲。

如今失路寻知己，行尽关山无一人。
画凤为成都贰守苍梧吴献臣题
张吉（明代）

求珠适合浦，采玉趋于阗。岳渎气所钟，精华无比肩。

我昨求骏马，浪游雁荡堧。千金散已尽，鼓枻旋旧川。

举错迷向往，休誇心力坚。迩来握郡符，容与苍梧颠。

陈芳固仍在，菶菶萋萋然。对之忆威凤，三年废飧眠。

九苞忽在眼，嗟尔亲远传。尔饥念竹实，尔渴思醴泉。

何当衔瑞图，飞坠玉楼前。灵龟不出椟，已卜道平平。
送邢桂州
王维（唐代）

铙吹喧京口，风波下洞庭。
赭圻将赤岸，击汰复扬舲。
日落江湖白，潮来天地青。
明珠归合浦，应逐使臣星。
次韵公辟正议书公戏语申之以祝助发一笑
王安石（宋代）

故人辞禄未忘情，语我犹能作捍城。
身不自遭如贡薛，儿应堪教比韦平。
老罴岂得长高卧，雏凤仍闻已闲生。
把盏祝公公莫拒，缁衣心为好贤倾。
寄西弟六首
刘黻（宋代）

儒生事业戒悠悠，凿井求泉须到头。
要识汝兄勤苦事，顶门白发一茎秋。
逊自淮康酒官归觐逾旬而归送行二绝句
苏辙（宋代）

乘田委吏责无多，旧学年来竟若何。
开卷新诗可人意，到官无复废吟哦。
有怀戚二仲言同年
王禹偁（宋代）

闻说去官常，凄凄返故乡。
与君同甲子，似我有文章。
怃悴衣衫绿，蹉跎鬓发苍。
此身知幸处，曾得紫微郎。
舟过城门村，清晓雨止日出五首
杨万里（宋代）

五日银丝织一笼，金鸟捉取送笼中。
知谁放在扶桑树，秪怪满溪烟浪红。
捣衣篇
蔡羽（明代）

夜迢迢，草白露，寒衣未曾絮。
碧杵白玉床，桂花新水香，长廊曳杵踏月光。
莎鸡出户萤入房，金井梧桐生夜凉。
凉风起，声转促，绣阁琼窗灭红烛。
凄凄玉关情，秋来乱心曲。
乱心曲，其奈何？银河咫尺愁风波，何况桑乾道路多。
参云亭晚坐
曾几（宋代）

大暑不可避，微凉安所寻。
云霄非浊世，竹树有清阴。
海近风先集，山高日易沈。
无因见明月，萤火乱更深。
寄石仲文
杨训文（明代）

故人别后复如何，不寄新诗到薜萝。
贾谊书成何日上，张衡愁比向时多。
江城木落霜连地，泽国天寒水不波。
重约明年秋八月，紫薇花底共鸣珂。
重阳夜集兰陵居与宣上人联句
李益（唐代）

蟋蟀催寒服，茱萸滴露房。酒巡明刻烛，篱菊暗寻芳。明明明明明明明明——李益

新月和秋露，繁星混夜霜。登高今夕事，九九是天长。明明明明明明——广宣
寄题张希孟都阃隐居四首 其三 东溪
顾璘（明代）

山夹回溪抱日流，荷花百里锦云浮。人间掷却黄金印，长破苍烟弄钓舟。